
Kapittel 1

Lugar 3113 på cruiseskipet Princess Royal var til forveksling lik de andre lugarene på samme dekk, bortsett fra at ingen andre huset passasjeren Herkules Persson, tidligere forsikringsetterforsker fra den norrbottniske kystbyen Luleå. Til tross for et sjenerøst tilbud om å oppgraderes til en suite, bodde Herkules fortsatt her. Kapteinens takknemlighet for hans bistand som mordetterforsker på den forrige etappen, hadde vært uendelig, men Herkules trivdes godt i den trange lugaren.

På det veggfaste bordet foran seg hadde han plassert en pakke med smørbrødkjeks, en av de fem han hadde tatt med seg på jorden-rundt-cruiset. De var ment å skulle vare i atskillige måneder, så han brukte ytterst sparsommelig av sitt favorittmellommåltid.

Herkules betraktet hvordan den avlange pakken langsomt flyttet seg en centimeter til venstre og så en centimeter til høyre og så tilbake til venstre igjen. Utenfor vinduet hørtes vinden ule, men ellers var lydnivået akkurat så lavt som Herkules foretrakk. Fartøyets underholdningsområder befant seg gudskjelov langt unna, og for øyeblikket var korridoren utenfor lugaren fri for unødvendig fottrafikk.

Herkules hadde alltid vært en person som foretrakk å følge klare og faste rutiner, og en av disse daglige rutinene var å unne seg en smørbrødkjeks med et tynt lag smør presis klokken halv tre hver ettermiddag. En rask titt på armbåndsuret viste at det fremdeles var to minutter igjen.

Det var nesten som å være hjemme i leiligheten. Stille. Komfortabelt. Forutsigbart. For så lenge han befant seg her på lugaren, slapp han å utsette seg for samvær eller delta i ymse aktiviteter som ikke interesserte ham. Eller som alt som regel ble tilfellet her om bord: begge deler.

Ett minutt og førti sekunder igjen. Han kunne like gjerne forberede seg ved å bre på smør.

Selv om det var midt på dagen, var det likevel dunkelt i lugaren. Herkules foretrakk å ha taklyset slukket, og da han kikket ut av vinduet så han de gedigne skyene som tårnet seg opp i det fjerne og så ut som de strakte seg milevis i alle retninger.

En ferd gjennom Nordsjøens urolige farvann kunne selvfølgelig medføre alle slags katastrofer. Men cruiseskip var bygd for å tåle selv de verste stormer. Og han visste at skipets kaptein ville gjøre alt for å unngå uværet. En reise som denne ble jo snarere markedsført med luksuriøs komfort enn med eventualiteten av å utsette passasjerene for eventyr av godt, gammelt sjømannsslag.

Men det virket som stormen kom fra alle kanter, og han greide ikke å riste av seg følelsen av at de seilte rett inn i midten av den.

Det var bare én ting å gjøre. Han fant frem kalkulatoren som han med forsikringsselskapets tillatelse hadde fått ta med seg da han pensjonerte seg.

«La oss nå se», mumlet han for seg selv, «lengden på fartøyet er X, bredden er Y og vekten er Z. Ikke å forglemme at jeg må ta hensyn til vindstyrken og skrogets kurvatur …» Tallene som dukket opp på den smale skjermen, skrev han ned i en notatbok i A4-format, toogsytti sider.

En ny titt på armbåndsuret meddelte imidlertid at han måtte avbryte videre beregninger og i stedet gi seg hen til å spise smørbrødkjeksen.

Med en viss andakt løftet han den tynne kjeksen og førte den mot munnen, med vissheten om at den ville smake akkurat som den hadde gjort i går og dagen før den igjen. Nesten som den gjorde hjemme, med den lille forskjellen at det ikke fantes svensk Bregodt i supermarkedet om bord.

Idet han gapte forsiktig, ble han avbrutt av at det banket på døren. Han lukket munnen og betraktet smørbrødkjeksen, som befant bare seg noen centimeter fra sitt mål. Hva skulle han gjøre nå? Plutselige hendelser var noe han helst unngikk, og raske beslutninger var mer for andre enn for ham.

«Nå vel», sa han og avsto for øyeblikket fra å spise den, ettersom det for andre gang lød en ivrig banking.

Herkules kvalte et sukk og la fra seg kjeksen. Han reiste seg fra stolen og gikk mot døren. Da han låste opp og åpnet, fant han Tommy Strand utenfor.

Noe hurtig pust. Rynkede øyebryn. En hånd som flyttet Åbro-capsen rundt på hodet.

Høyst sannsynlig var mannen urolig for noe.

«Tommy», konstaterte Herkules, selv om han visste at den informasjonen var til liten nytte for nettopp Tommy.

«Jeg leter etter Greta», sa Tommy. Nå var også stemmen fylt av uro. «Du har vel ikke sett henne?»

Herkules ristet på hodet.

«Ja, det er jo selvsagt ikke den samme Greta som før», fortsatte Tommy. «Den gamle Greta fant jeg jo aldri igjen. Så jeg gikk til dyrebutikken i går da vi gikk i land. Jeg kaller henne Greta den annen.»

Herkules knep leppene sammen og holdt dermed tilbake sitt ønske om å si at det het «den andre». Han anslo at sytti prosent av befolkningen ble regelrett sure når han rettet på deres språklige feil. Mens femogtyve prosent overhodet ikke lot til å forstå at han korrigerte dem, og kun fem prosent viste noen form for takknemlighet. Det var selvfølgelig bare omtrentlige prosenttall, men også slike kunne være tilstrekkelige for å vise vei i tilværelsen.

Herkules kikket på armbåndsuret og gløttet bort mot smørbrødkjeksen, hvorpå han begynte å lukke døren.

«Jeg finner ikke Greta noe sted», gjentok Tommy gjennom den minskende dørsprekken. «Jeg har lett overalt. Og for å gjøre alt verre, så har vi jo denne stormen som nærmer seg.»

Herkules åpnet døren en anelse. «Stormen er ikke noe å bekymre seg for. Skipet er solid, og kapteinen er svært erfaren. Risikoen for at vi går under er minimal, ifølge mine beregninger.»

Tommy så lettet ut. «Takk, gode gud, for at du har sånn oversikt, Herkules. Jeg begynte å bli ordentlig redd, både for meg og for Greta.» Han tok en pause, med blikket alvorlig og stadig festet på Herkules. «Jeg håper bare at det ikke skjer flere mord på dette skipet. Med tanke på stormen, så er jo det det siste vi trenger.»

«Det ville være svært uheldig med et mord, så klart», sa Herkules Persson. «Selv om nå uværet og eventuelle mord ikke påvirker hverandre altfor mye.»

«Hva? Hvordan … øøø …»

«Ja, beklager, jeg må nok presisere at en viss påvirkning trolig ville forekommet i etterforskningen. Uværet kunne begrenset tilgangen på bevis, hvis for eksempel mordet skjer på soldekket der stormbølgene kan skylle bort viktige ledetråder. Det ville også kunne gjøre det vanskeligere for mordetterforskeren å intervjue vitner, dersom disse skades av løst møblement som har forflyttet seg hurtig ved bølger høyere enn femten meter.»

«Femten meter?» Tommys ansikt stivnet, og hånden slapp endelig den grusomme capsen.

Herkules bemøyde seg ikke med å gjenta femten meter engang, for alle burde da vite hvor høye bølger kunne bli ute til havs. Ellers var det ytterst dumdristig å gå om bord på et cruiseskip. I stedet fortsatte han der han nettopp var blitt avbrutt.

«Sistnevnte situasjon ville også kunne ødelegge selve åstedet, selv om det er inne, og analyser av bevisene ville da bli lidende. Dessuten ville mordetterforskeren ha begrensede muligheter til å komme seg rundt på skipet for å avhøre mistenkte. Men …» Han kremtet. «Vi trenger ikke bekymre oss for det.»

Tommys ansiktstrekk endret seg igjen, og han så ut som han pustet ut. «Aaa! Fordi det ikke kommer til å bli storm? Eller … det kommer ikke til å bli noe mord?»

«Nei», sa Herkules, «fordi ingen av oss er mordetterforskere. Det kommer ganske enkelt til å være en annens problem. Etter den tidligere hendelsen på skipet, forutsetter jeg at kapteinen har innført nødvendige tiltak og har kyndig personale i beredskap, i tilfelle noe skjer igjen.»

«Så det var bare en engangsforeteelse, det at du steppet inn?» Tommy sluttet ikke å prate lenge nok til at Herkules rakk å svare. Noe som var altfor typisk hos andre mennesker. Raskt ga han Herkules en litt vel hard klapp på skulderen og la til: «Men du gjorde det med glans!»

«Jaha, ja», sa Herkules og kastet et blikk bort mot det veggfaste bordet. «Nå har jeg dessverre noe annet som krever min oppmerksomhet.»

«Selvfølgelig, Herkules. Jeg skal slett ikke forstyrre deg i dine viktige arbeidsoppgaver, hva de nå enn kan være. Bare si ifra hvis du ser Greta, ok?»

«Det skal jeg», lovet Herkules før han lukket døren etter Tommy. Han gikk tilbake til stolen sin og strakte seg etter smørbrødkjeksen. Nå var han fire minutter bak skjema. Men det fikk gå.

Men akkurat da Herkules skulle føre kjeksen til munnen, ble han avbrutt av en ny banking. Og faktum var at den lyden fikk han til å rykke til såpass at smørbrødkjeksen gled ut av hendene. Etter et halvt sekunds kamp for å fange det så han det lande på gulvteppet, og attpåtil opp-ned.

Kapittel 2

Med et forsiktig sukk bøyde Herkules seg ned og plukket opp smørbrødkjeksen. Han utførte øvelsen ytterst forsiktig, slik at hendene fikk minimalt med smør på seg.

Bankingen som hadde fått ham til å miste kjeksen startet igjen. Nå enda flere bank, en anelse hardere. Vedkommende var utålmodig. Var det Tommy Strand igjen? Nei, hans banking hadde en annen kvikkhet over seg. Denne personen hamret.

Herkules førte kjeksen til søppelkurven ved siden av vindusbordet. Det var alltid like sørgelig å se mat gå til spille, noe han trodde satt i ryggmargen etter sin langt fra velstående oppvekst.

Med raske skritt skyndte han seg av sted. Han vasket seg hastig og så seg en ekstra gang i baderomsspeilet før han åpnet. Nei, ingen smuler å spore, noe som i og for seg hadde vært utrolig med tanke på at han ikke hadde fått spist det angjeldende mellommåltidet før det havnet opp-ned på gulvet.

En tynnhåret, slank mann i beige pikéskjorte så tilbake på ham. Han plasserte de runde brillene med smal innfatning lenger inn på nesen. Nå var alt så godt som normalt, og han kunne åpne.

«Hei sann!» sa Bill Steel, vaktsjefen på cruiset. Uten å spørre om lov skrittet han rett forbi Herkules og inn i lugaren. Etter at Herkules hadde bistått med sin kunnskap i den tidligere kriminaletterforskningen – den som vakten egentlig var satt til å ta seg av, men mislyktes med – så hadde Bill Steel av uforståelige årsaker stadig oftere begynt å oppsøke Herkules. Som om han trivdes i Herkules’ selskap. Herkules fant dette svært merkelig, for det var ikke gjensidig.

«Fy faen», sa Bill Steel og ristet på hodet. Han slo seg ned på stedet der Herkules hadde tenkt å innta sitt mellommåltid.

Et oppgitt sukk glapp ut av vakten, men øynene så pigge ut, som om de lengtet etter sosialt samvær. Det var mer et retorisk enn et frustrert fy faen.

«Såpass?» sa Herkules og holdt seg likevel på behørig avstand.

«Ja, jeg kom til å tenke på det dødsfallet. Mordet som du oppklarte. Vi har ikke hatt noen mord her på skipet før. Det er uvanlig med mord, eller hva?» Han slo ut med armene.

Herkules nikket. Det fantes jo pålitelig statistikk på feltet, men det var kanskje ikke det Bill etterspurte.

«Nå ja, det som har hendt, har hendt», sa vakten og trakk på skuldrene. «Vi kan ikke skru klokken tilbake. Unntatt ved sommertid. Uansett! Du lurer kanskje på hva jeg gjør her», sa Bill og vippet litt med den ene foten. «Hvorfor jeg fremdeles er på cruiseskipet?»

«Nei da», sa Herkules, for han hadde ikke reflektert over at Bill burde ha vært noe annet sted. «Og nå som det ser ut til at du vil oppholde deg på min lugar, har jeg tenkt å lage i stand et nytt mellommåltid så lenge. Bare så du vet det.»

«Æææ, det skar seg med hun jenta i land», sa vakten. Noe Herkules tok som en godkjenning for at han kunne istandgjøre et måltid. «Hun Tinder-daten, ikke sant?» fortsatte han. «Tone i Eidfjord, der vi nettopp la til. Jeg som hadde fått så fine vibber. Vi chattet, og det føltes helt topp, ikke sant? Men etter den innledende forelskelsen, så ble det et juv mellom oss. Man vokser fra hverandre, ikke sant? Så en tjue minutter fra vi møttes og satte oss ned på kafeen i Eidfjord, så følte vi at vi skulle gå hver vår vei, ikke sant?»

Han så på Herkules og lot til å vente seg en reaksjon. Herkules hadde ingen å tilby. Mens mannen snakket, hadde Herkules igjen fylt vannkokeren og fisket den lille croissanten opp fra takeaway-posen fra buffeen. Nå la han den på en romslig asjett. Han var ikke den som sløste med smørbrødkjeks med fullkorn.

«Det var en felles avgjørelse!» sa Steel med ettertrykk.

Nok en pause og et langt blikk rettet mot Herkules. Men det eneste som kom ut, var et lite, ufrivillig host som han ikke hadde merket komme.

Herkules’ blikk ble dratt mot croissanten. Problemet med croissanter var at det største volumet befant seg midt på, og derfor stakk endene ut over kanten på en kaffekoppasjett, samtidig som bakverket heller ikke trengte en stor middagstallerken bare for de utstikkende delene. Herkules hadde derfor pustet ut da han fant helt riktig asjett i lugaren. Romslig, men tynn.

I skapet over kjøkkenkroken var det pulverkaffe sammen med en pakke sukkerbiter, som han hadde anskaffet dersom han av noen anledning ikke fikk tak i bakverk til kaffen. Hittil var sukkerpakken ubrukt. Han visste hvor ugunstig det var med såpass stor økning i blodsukkeret. En matbit var alltid å foretrekke.

Han hadde derfor forsøkt å holde faste måltider, og det var godt. Med den kommende stormen var det viktig å holde magen i balanse.

Steel fortsatte. «Så det er derfor jeg er her. Jeg reiser videre med Princess.» Han nikket for seg selv, ettersom Herkules ikke vartet opp med noen som helst bekreftelse. «Kapteinen har ikke hatt tid til å ansette en ny vaktsjef, så det blir bra på denne måten. Selv om det nå ikke var det jeg hadde tenkt. Noen ganger fører skjebnen en hit og dit. Man bare henger med, ikke sant?»

Herkules blikk ble dratt til vannkokeren, som slo seg av automatisk ved 95 grader. Perfekt temperatur for kaffevann. Kan hende ville et slikt apparat virke unødvendig for mange, men ikke for Herkules, som likte riktig temperatur ved tilberedelse av sine drikker. Han helte vann over kaffepulveret og snudde seg så mot Bill Steel:

«Hvis du med skjebnen mener tilfeldigheter som forsterkes av ulike grader av sannsynlighet?»

«Nei, jeg tenkte mer på kjærlighet og følelser. Og sånt. Man vet aldri hva som vil skje. Helt plutselig blir man dumpet, eller ja, det var en felles avgjørelse, men likevel. Og så drar man videre i den gamle jobben.»

Herkules presset leppene sammen. Var det ved slike tilfeller som dette at andre mennesker pleide å beklage hjertesorg? Si at det var meningen at Steel skulle fortsette på akkurat denne arbeidsplassen? At alt ville ordne seg til slutt?

Nei, Herkules bestemte seg for at mannen trolig ikke ville høre hva han mente om det der med å hoppe av cruiset og den faste stillingen som sikkerhetsvakt for ei jente fra Tinder, bare for å labbe tilbake tyve minutter senere.

Bill Steel virket heller ikke altfor opprevet av situasjonen. Snarere virket han å være slått av trangen til å måtte fortelle alt om sitt indre til andre mennesker. Noe Herkules helst ville være foruten.

«Jaha, ja», sa Herkules og så på dampen fra kaffen, for å regne ut hvor lenge han måtte vente før han drakk den.

«Jo-o, du», sa Steel.

Nok et sukk slapp ut av sikkerhetsvakten før han reiste seg for kanskje endelig å forlate lugaren. Idet Herkules tenkte at han skulle bli alene og få gi seg helhjertet hen til kaffen og croissanten, snudde mannen seg.

«Men du, har du hørt hvem som akkurat kom om bord?»

Herkules ristet på hodet. «Det er sikkert ganske mange som har kommet om bord.» Han gløttet på kaffedampen enda en gang og håpet at mannen gikk innen fire minutter. Akkurat så lang tid det tok for kaffen å kjølne til perfekt drikketemperatur.

Vakten måpte. «Hva, har du ikke hørt det?»

«Nei.»

«Det er Piraten!»

Herkules rynket pannen. Søkte etter en antydning til at hans gjest tullet, men han så gravalvorlig ut.

«Piraten?» Herkules forestilte seg at fartøyet sannsynligvis ikke var blitt bordet av en illhervelig gjeng nordsjøpirater som var ute etter passasjerenes kjæreste eiendeler. Likevel streifet Herkules innom tanken på å låse inn de resterende pakkene med smørbrødkjeks i lugarens bitte lille safe.

«Ja, Piraten!» Bill slo ut med armene igjen og fikk den trange vaktskjorten til å stramme over brystkassen. «Mike Gunning. Politikeren.» Da Herkules ikke reagerte, la han til: «Han er engelsk.»

Herkules lette i hukommelsen etter navnet.

«Temmelig kjent fyr», forklarte Bill. «Partileder for Det Frie Partiet. De som forfekter fri fildeling og helt tilgjengelig media. Det er jo derfor han blir kalt Piraten. Ikke fordi han løper rundt med lapp for øyet, hahaha! Han og kona hans kom akkurat om bord, jernladyen som de kaller henne. Hun ser ikke ut som en man piller på nesen. Jeg er overrasket over at de to drar på et helt vanlig cruise. Men på den annen side er det bare et fire dagers seilas til London. De kommer sikkert til å holde seg for seg selv. Men det var fullt av journalister på land da de gikk om bord. Vi måtte jage dem vekk», sa Steel med store øyne.

«Jaså?» Herkules husket nå angjeldende mann. Han var nylig valgt inn i det britiske parlamentet og hadde fått igjennom flere proposisjoner for nettopp strømmetjenester og mediedeling. Sikkert populært hos noen, men voldsomt upopulært hos andre.

«Selv synes jeg han er helt rå. Selvfølgelig vil jeg kunne laste ned film og musikk gratis.»

«Og bøker?» mumlet Herkules.

«Æææ. Jeg er ikke en som leser. Men gratis er bra.»

«Men er noe virkelig gratis, eller innebærer ordet bare at noen andre betaler for det?» glapp det ut av Herkules, og han la hånden på haken for å stryke litt over den. Barberingen hadde gått helt perfekt på morgenkvisten.

«Hva?» Vaktens ansiktsuttrykk vitnet om at han ikke på noen måte ville forstå Herkules’ resonnement, ikke engang om de satt her i lugaren hele dagen.

«Ingenting.»

Steel trakk på skuldrene og snudde seg endelig. Med tunge, bredbente skritt gikk han mot døren, der han stanset med hånden på dørhåndtaket.

«Forresten! Det ser ut som det blir litt stormfullt her snart. Så vær forsiktig når du går rundt på skipet sånn at du ikke snubler. Det er ikke alle som takler litt sjøgang.»

Uten ytterligere flere ord gikk vakten ut av døren. Herkules forsto fremdeles ikke helt hvilken overordnet anledning vakten hadde hatt for å stikke innom. Men på den annen side forsto Herkules ikke alltid sine medmennesker.

Lugaren ble igjen stille, og Herkules gikk tilbake til kaffekoppen og croissanten, konstaterte tilfreds at mannen faktisk forlot lugaren innen ønsket antall minutter og at kaffen var akkurat passe varm.

Da Herkules satte seg ved bordet og ga seg hen til croissanten, selvsagt på metodisk og ryddig vis, så han ut på norskekysten. Snart ville den forsvinne ut av syne og gi plass til hav i alle retninger i flere døgn. Og så var det jo dette med stormen.

I de siste timene hadde tankene hans nå og da vurdert hvordan den kunne påvirke ham og hans fredelige hverdag. Naturligvis hadde Herkules’ koffert blitt pakket med alt som kunne trenges også ved værmessig disfavør. Så mens han spiste sitt mellommåltid, gikk han i tankene gjennom bagasjen. Den lette regnjakken lå sammen med paraplyen i lomme nummer elleve, den midterste og på forsiden av kofferten. Det føltes trygt og godt, tenkte Herkules og skylte ned croissanten med veltemperert kaffe. Men hver gang blikket ble dratt mot de fire bøkene med innbundne permer, innså han noe som i stormrelatert sammenheng føltes viktig: man kunne aldri få nok enmannsrekreasjon. Og anskaffelsen av en enda større buffer var muligens det eneste som kunne få ham til å forlate den trygge lugaren.

